Dwowda, Fankwa 12, 2022 mu na Ghana Manpanyin, Nana Addo Dankwa Akufo Addo, hyɛɛ ne nda-ebien aporɔwbɔ ase wɔ Firaw Mantɔw kedzii dwuma ahorow wɔ hɔ. Iyi mu na okopuee Stone City 90.7 FM dua hɔn kasafir no do nye ne manfoe twetwee nkɔmbɔ. Nkɔmbɔtwetwe no mu na ɔdze too gua dɛ ɔnngye nndzi dɛ wɔbɔɔ ɔbaa yi (Aisha Huang) n’ananadze tur anaa ɔnoara na ɔdze ne oguanee fii ɔman yi mu. Ɔmampanyin n’asɛm nye yi:
“…Minnyae nnsii m’adwen pi dɛ wɔbɔɔ ɔbaa yi n’ananadze tur ampaara anaa dɛ oguanee. Nsɛm bi da ho wɔ ne tsebea no ho a no mu no nnyae nndaa hɔ yie. Na mbrɛ ɔtse biara no, ɔabɛyɛ fe-dzin bi ama adze biara Galamsey gyina hɔ ma….” https://twitter.com/i/status/1569671099545174017
Ɔsoɛfo a ɔhwɛ Nsɛm na Nkitahodzi do edzi dɛ asɛm yi ekyir papaara dze abɔto gua dɛ wɔammbɔ n’ananadze tur na mbom “wɔbɔɔ no sanee” dɛ ommfi ɔman Ghana mu nsan nkɔ beebi a ofi bae (China). Ɔdze dɛm asɛm too gua kyerɛkyerɛɛ Ɔmampanyin ne kasaa no mu osiandɛ nkorɔfo binom reka nsɛm no mbrɛ wɔpɛ no.
Ansaana dɛm kasafir do nkɔmbɔtwetwe no bɔkɔ do no,nna Ghana Mampanyin edzi kan ada no edzi dɛ ɔfoa Ɔman no n’Ananmusinyi wɔ Asɛndzi mu (AG) no fo dzendzenndzen dɛ ɔnye China baa ɔnye n’aboafo nyina bɛfa mbra kwan do. Ɔdaa dɛm asɛm yi edzi ber Ghana Mbranyimfo Kuw (GBA) too nsa frɛɛ no dɛ Otsitsir Soronko wɔ hɔn nhyiamu ase wɔ Firaw Mantɔw wɔ Fankwa 12, 2022 mu.
